สั่งเยียวยา ครอบครัวเจ้าหน้าที่-อาสาสมัคร ดับไฟป่าที่เสียชีวิต ให้ลูกหลานมาเข้าทำงานกรมอุทยานฯ และกรมป่าไม้ได้
สั่งเยียวยา ครอบครัวเจ้าหน้าที่-อาสาสมัคร ดับไฟป่าที่เสียชีวิต ให้ลูกหลานมาเข้าทำงานกรมอุทยานฯ และกรมป่าไม้ได้นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เปิดเผยว่า จากกรณีที่เกิดปัญหาไฟป่าในพื้นที่ภาคเหนือและทำให้มีเจ้าหน้าที่และอาสาสมัครที่เข้าไปช่วยเหลือปฏิบัติหน้าที่ดับไฟป่าในพื้นที่ภาคเหนือต้องเสียสละชีวิต ตนจึงขอแสดงความเสียใจ พร้อมให้กำลังใจ กับครอบครัวและญาติของ นายนิพนธ์ จาระธรรม ผู้ใหญ่บ้าน และจิตอาสาพระราชทานหมู่ที่ 5 ตำบลแม่แฝกใหม่ อำเภอสันทราย จังหวัดเชียงใหม่ พลทหารปิยพันธ์ แสนสุข สังกัดหน่วยเฉพาะกิจกรมทหารราบที่ 17 อำเภอปางมะผ้า จังหวัดแม่ฮ่องสอน นายเงิน นาหยิ ชาวบ้านตำบลเทอดไท อำเภอแม่ฟ้าหลวง จังหวัดเชียงราย และนางต๊ะนี กิจเจริญพัฒน์ ชาวบ้านอำเภอจอมทอง จังหวัดเชียงใหม่ โดยทางกระทรวงทรัพยากรธรรมชาติและสิ่งแวดล้อม ให้ปลัดกระทรวงและผู้ตรวจราชการกระทรวงไปร่วมงานสวดพระอภิธรรม และเข้าไปดำเนินการช่วยเหลือเยียวยาครอบครัวผู้เสียชีวิตอย่างเต็มที่ เพราะถือเป็นผู้ที่ได้สละชีวิตตนเองเพื่อช่วยเหลือผู้อื่น ทั้งนี้ทางกระทรวงฯ จะเปิดโอกาสให้โควตาครอบครัวละ 1 คน เพื่อให้บุตรหลานเข้ามาทำงานในกรมป่าไม้ หรือกรมอุทยานฯ ตามที่สมัครใจ อย่างไรก็ตามในโอกาสต่อไปหากกระทรวงฯ สามารถสนับสนุนได้ก็จะดำเนินการต่อไปทั้งนี้ฝากประชาชนที่อยู่ในพื้นที่เขตป่า เขตป่าสงวน ช่วยเป็นหูเป็นตาให้กับเจ้าหน้าที่ หากพบผู้ต้องสงสัยให้รีบแจ้งเจ้าหน้าที่โดยด่วน ขณะนี้เจ้าหน้าที่ทุกหน่วยงานได้สนธิกำลังกัน ในการเข้าไปทำความเข้าใจและให้ความรู้กับประชาชนที่อยู่บริเวณใกล้ป่าเพื่อการเฝ้าระวังร่วมกัน ซึ่งนายกรัฐมนตรี ย้ำเสมอว่าให้กระทรวงทรัพยากรธรรมชาติและสิ่งแวดล้อม ช่วยดูแล ทั้งประชาชนและเจ้าหน้าที่ให้ดีและขอให้ตามจับตัวผู้กระทำผิดให้ได้และเมื่อจับได้แล้วให้ดำเนินคดีให้ถึงที่สุดตามกฎหมาย